KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. november 19-i ülésére)


TÁRGY: 	A SZOCIÁLIS ELLÁTÁSOKRÓL SZÓLÓ ÖNKORMÁNYZATI RENDELET MÓDOSÍTÁSA


A Képviselő-testület a 117/2025. számú testületi határozatával úgy döntött, hogy Kiskőrös Város Önkormányzata ( a továbbiakban: Önkormányzat) és a Magyarországi Baptista Egyház között 2010. december 3. napján a fogyatékos személyek nappali ellátásának biztosítására létrejött 5052-5/2010. számú és a 2022. június 24. napján az étkeztetés, házi segítségnyújtás, idősek nappali ellátása és a támogató szolgáltatás biztosítására létrejött 8313-4/2022. számú ellátási szerződések  2025. december 31-ei határnappal, közös megegyezéssel megszüntetésre kerülnek.

Ezeknek a szociális alapszolgáltatásoknak a folyamatos biztosítása érdekében az Önkormányzat a Képviselő-testület 118/2025. számú határozata alapján az étkeztetés, házi segítségnyújtás, idősek nappali ellátása biztosítására a Baptista Diakóniai Központtal (székhelye: 1063 Budapest, Munkácsy Mihály utca 1.), a 119/2025. számú testületi határozat alapján a fogyatékos személyek nappali ellátása és a támogató szolgáltatás biztosítására a Sorsfordító Szolgáltató Központtal (székhelye: 6200 Kiskőrös, Rákóczi Ferenc utca 12.) 2026. január 1. napjától ellátási szerződést kötött.

Kiskőrös Város Önkormányzata Képviselő-testületének a szociális ellátásokról szóló 7/2015. (II.26.) önkormányzati rendelet III. fejezete szabályozza az Önkormányzat által biztosított szociális ellátásokat, melyet a fenti változásoknak megfelelően módosítani kell.

A fentiek alapján javaslom, hogy a Képviselő-testület a szociális ellátásokról szóló 7/2015.(II.26.) önk. rendeletét a rendelet-tervezetben foglaltak szerint módosítsa.


Kiskőrös, 2025. november 10.
                                                                                  
                                                                                

                                                                                    			Domonyi László sk.
                                                                                       			     polgármester
















	KISKŐRÖS VÁROS ÖNKORMÁNYZATA 
KÉPVISELŐ-TESTÜLETÉNEK 
.../2025. (...) önkormányzati rendelete
a szociális ellátásokról szóló 7/2015. (II. 26.) önkormányzati rendelet módosításáról

(tervezet)

(1) Kiskőrös Város Önkormányzata a szociális alapszolgáltatást egyházi fenntartóval kötött ellátási szerződés útján biztosítja, melynek rögzítése a módosítás célja.
(2) Kiskőrös Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 92. § (1) bekezdés a) pontjában és (2) bekezdés a) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX törvény 13. § (1) bekezdés 8a. pontjában meghatározott feladatkörében eljárva a következőket rendeli el:
1. §
A szociális ellátásokról szóló 7/2015. (II.26.) önkormányzati rendelet 8. § (2) bekezdése helyébe a következő rendelkezés lép:
 
„(2) Kiskőrös Város Önkormányzata ellátási szerződést kötött
a)	a Baptista Diakóniai Központtal az (1) bekezdés a)-b) pontjaiban, és d) pontjában szereplő szociális alapszolgáltatások,
b)	a Sorsfordító Szolgáltató Központtal az (1) bekezdés e)-h) pontjaiban szereplő szociális alapszolgáltatások 
biztosítására.”
2. §
Ez a rendelet 2026. január 1-jén lép hatályba.

